בית משפט השלום באשקלון האריך היום (שלישי) בחמישה ימים את מעצר בן זוגה של אם התינוקת בת העשרה חודשים, זיאד עביד, בחשד להתעללות ותקיפה. כמו כן, מעצרה של האם הוארך ביומיים. נציג המשטרה בדיון טען כי ככל הנראה מדובר במסכת התעללות ממושכת מצד עביד, שוהה בלתי חוקי, החשוד גם כי תקף את האם כמה פעמים. במקביל, בבית החולים סורוקה בבאר שבע מצבה של התינוקת מוסיף להיות אנוש. היא מונשמת ומורדמת ביחידה לטיפול נמרץ ילדים.
מהדיון עולה כי עביד קרא לשכנים שיזעיקו אמבולנס ולאחר שהגיעו עזב את המקום. הוא מכיר את התינוקת כמה חודשים ואף שמר עליה בעבר. "שמרתי על הילדה, לא עשיתי כלום, כשהיא הרגישה לא טוב התקשרתי לאימא", סיפר אתמול בן הזוג של האם, שהכחיש את מעורבותו.
עביד התגורר בחודשים האחרונים עם האם בדירתה באשקלון, והורשע בעבר כשוהה בלתי חוקי. השופט קבע כי מיוחסות לו עבירות של תקיפת חסר ישע וחבלה, הזנחת קטין ועבירות אלימות כלפי בת הזוג. בית המשפט האריך ביומיים את מעצרו של אדם נוסף, החשוד שהסיע את בן הזוג תמורת כסף תוך התעלמות מהעבירה שביצע.
התינוקת פונתה בליל אמש לבית החולים ברזילי באשקלון כשהיא מורדמת ומונשמת וסובלת מחבלת ראש. בהמשך הועברה התינוקת לבית החולים סורוקה בבאר שבע. בני משפחתה אמרו כי "המצב של הילדה קשה מאוד, צריך להתפלל להחלמתה".
עדת ראייה המתגוררת בבניין, סיפרה כי היא זו שהזעיקה את כוחות ההצלה לבניין. "השכנים צעקו שיש ילדה, תינוקת בלי הכרה ועלינו עם אחד השכנים", שחזרה. "דיברנו עם מד"א בטלפון שהנחו אותנו איך לבצע החייאה עד שהצוות הרפואי יגיע. כשעלינו למעלה אמרו לנו שהילדה הייתה עם חום ונתנו לה נורופן", תיארה.